## El CECOPI informa que el vent causa més de 30 incidents i recomana adoptar precaucions

*** La secretària autonòmica de Seguretat i Emergències alerta que la província de Castelló es troba en risc extrem d’incendis forestals
* El dispositiu de neteja i extracció de llots està treballant en l’actualitat en al voltant de 160 garatges i soterranis**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i el subdelegat del Govern a València, José Rodríguez Jurado.

En la reunió del CECOPI s’ha fet un seguiment de l’episodi de vents registrat en la nit d’ahir i el dia de hui, “en el qual s’han aconseguit ratxes de vent de 120 quilòmetres per hora en alguns punts de la província de Castelló i 80 quilòmetres per hora en alguna zona de la província de València”, tal com ha explicat la secretària autonòmica.

Irene Rodríguez ha assenyalat que s’han registrat “al voltant d’uns 30 incidents relacionats amb este episodi de vents en el conjunt de la Comunitat Valenciana”, i ha concretat que “tots els incidents estaven relacionats amb la caiguda de branques, arbres, tendals i qüestions d’estes característiques, sense més conseqüències de moment”.

D’altra banda, Rodríguez ha detallat que, també en el dia de hui, “hem tingut un xicotet conat d’incendi a Real de Montroi, en el qual s’han desplegat dos unitats de Bombers Forestals i un mitjà aeri de la Generalitat, conat que afortunadament ha quedat en res i s’ha controlat ràpidament”.

En este sentit, la secretària autonòmica ha insistit que “estem en nivell 3 o extrem de preemergència per risc d’incendis forestals a la província de Castelló i nivell 2 o alt a la província de València”. A més, ha afegit, “el vent continua bufant en menor mesura a la província de València, però seguim amb una intensitat elevada a la província de Castelló, per la qual cosa recomanem no solament prudència davant de l’episodi de vents, sinó màxima precaució i que tots els dispositius estiguen previnguts perquè puguem actuar, igual que hui, de la manera més ràpida possible”.

Irene Rodríguez ha assenyalat també que “no hi ha hagut cap incident rellevant en la zona afectada per la DANA” i ha matisat que el CECOPI ha tractat el vent “com una qüestió important, perquè també condiciona tots els dispositius. Per això, sol·licitem precaució a tota la població”.

Pel que fa al dispositiu en si dels treballs en la zona afectada, la secretària autonòmica ha assenyalat que “continuem treballant en tot el dispositiu, especialment en la neteja i extracció de llots aparcaments subterranis”.

En concret, en el dia de hui, “estem treballant, ara mateix, en 160 garatges i soterranis”, ha indicat. “S’està treballant a molt bon ritme i s’estan intensificant estos treballs per a poder donar pas a la fase següent, que serà avançar en la retirada dels punts d’apilament en campes i la rentada de carrers per a anar acabant amb estes qüestions”, ha especificat.

Per a concloure, ha assegurat que “una de les qüestions en les quals hem estat treballant és localitzar eixos punts en els quals volem actuar de manera immediata per a poder buidar eixes zones a on s’han anat acumulant estris i portar-los ja a un punt final per a continuar avançant”.

Fecha: 23/12/2024